Jehofa o rata batho ba ikokobeditšego le ba botegago, ka gona ga go makatše gore o ile a nea Josefa karabo yeo e bego e paletše dihlalefi le boramalea. Josefa o ile a hlalosa gore ditoro tše pedi tša Farao di be di swana ka tlhaloso. Jehofa ka go boeletša molaetša o be a bontšha gore taba yeo e be e “tiišitšwe”—e be e tla phethagala e le ka kgonthe. Dikgomo tše di nonnego le diako tša mabele tše dibotse di be di swantšhetša nywaga e šupago ya mokhora kua Egipita, mola dikgomo tša go ota le diako tša mabele tše di fokolago di be di swantšhetša nywaga e šupago ya tlala yeo e bego e tla latela nywaga ya mokhora. Tlala yeo e be e tla fetša mokhora wa nageng.—Genesi 41:25-32. 10 Boemo 2: Mong wa ntlo yo a nweletšego bodumeding o thatafalelwa ke go dumela gore batho ba babe ba ka se tlaišwe mollong wa dihele. Go dumela ga gagwe mollong wa dihele go ka ba go tutueditšwe kudu ke go kganyoga go bona batho ba kgopo ba otlwa bakeng sa ditiro tša bona tše mpe. Re ka boledišana bjang le motho yo a ikwago ka tsela yeo? Sa pele, re ka mo kgonthišetša gore batho ba kgopo ba tlo otlwa. (2 Bathes. 1:9) Ke moka ra mo kgopela gore a bale Genesi 2:16, 17, yeo e bontšhago gore kotlo ya sebe ke lehu. Re ka hlalosa gore Adama ka go dira sebe, o dirile gore batho ka moka ba belegwe e le badiradibe. (Baroma 5:12) Eupša re ka mmontšha gore Modimo ga se a botša Adama gore ge a ka se kwe o tla otlwa mollong wa dihele. Ke moka re ka mmotšiša gore: “Ge e ba Adama le Efa ba be ba tlo tlaišwa diheleng ka mo go sa felego, na o nagana gore Modimo nkabe a se a ba lemoša ka seo?” Ke moka re ka bala Genesi 3:19, moo Modimo a ilego a bolela kotlo ya bona ka morago ga go dira sebe eupša a se bolele selo ka mollo wa dihele. Go e na le moo, Adama o ile a botšwa gore o tla boela leroleng. Re ka mmotšiša gore: “Na e be e tla ba mo gobotse gore Modimo a botše Adama gore o tla boela leroleng mola e le gore o be a tlo ya mollong wa dihele?” Ge e ba motho yoo a nagana, potšišo e bjalo e ka mo dira gore a naganišiše gabotse ka taba ye.